## Obvezatne upute OLS III. o načinu rada biračkog odbora za provođenje izbora za članove predstavničkih tijela jedinica lokalne samouprave i uprave

### NN 78/1995 (5.10.1995.), Obvezatne upute OLS III. o načinu rada biračkog odbora za provođenje izbora za članove predstavničkih tijela jedinica lokalne samouprave i uprave

# IZBORNA KOMISIJA REPUBLIKE HRVATSKE

Na osnovi članka 29. stavka 1. Zakona o izboru članova predstavničkih
tijela jedinica lokalne samouprave i uprave ("Narodne novine"
broj 90/92 i 69/95), Izborna komisija Republike Hrvatske propisuje

## OBVEZATNE UPUTE

### OLS III. O NAČINU RADA BIRAČKOG ODBORA ZA PROVOĐENJE IZBORA ZA ČLANOVE PREDSTAVNIČKIH TIJELA JEDINICA LOKALNE SAMOUPRAVE I UPRAVE

1. Izbori za članove predstavničkih tijela jedinica lokalne samouprave
i uprave provodit će se pred biračkim odbocima koje imenuju i na biračkim
mjestima koja određuju općinske izborne komisije odnosno gradske izborne
komisije (članak 32. alineja 2. i 3. i članak 33. alineja 2. Zakona o izboru
članova predstavničkih tijela jedinica lokalne samouprave i uprave).

2. Isti birački odbor neposredno će provoditi glasovanje za članove
predstavnićkih tijela općina i županije, odnosno grada i županije (izuzev
biračkih odbora koji će provoditi glasovanje u Gradu Zagrebu) što znači
da će na svakom biračkom mjestu biti četiri glasačke kutije:

- dvije glasačke kutije za izbor članova županijske skupštine (jedna
za izbor člana koji se bira pojedinačno u izbornoj jedinici, a druga za
izbor članova na temelju kandidatskih lista);

- dvije glasačke kutije za izbor članova općinskog odnosno gradskog
vijeća (jedna za izbor člana koji se bira pojedinačno u izbornoj jedinici,
a druga za izbor članova na temelju kandidatskih lista).

a) Birački odbor mora na propisanom obrascu u zakonskom roku sastaviti
zapisnike o radu biračkog odbora i to:

- za izbor člana županijske skupštine (za pojedinačnog kandidata) ;

- za izbor članova županijske skupštine (za liste kandidata);

- za izbor člana općinskog odnosno gradskog vijeća (za pojedinačnog
kandidata) ;

- za izbor članova općinskog odnosno gradskog vijeća (za liste kandidata).

b) Zapisnike o radu birački odbor mora predati općinskoj odnosno gradskoj
izbornoj komisiji.

3. Birački odbori u Gradu Zagrebu provodit će glasovanje za članove
Skupštine Grada Zagreba, što znači da će u Gradu Zagrebu na svakom biračkom
mjestu biti dvije glasake kutije:

- jedna glasačka kutija za izbor člana koji se bira pojedinačno u izbornoj
jedinici;

- druga glasačka kutija za izbor članova na temelju kandidatskih lista.

a) Birački odbori na području Grada Zagreba moraju sastaviti zapisnike
o radu biračkih odbora i to:

- za izbor člana gradske skupštine (za pojedinačnog kandidata) ;

- za izbor članova gradske skupštine (za liste kandidata). b) Zapisnike
o radu birački odbori u Zagrebu moraju predati Izbornoj komisiji Grada
Zagreba.

Klasa: 013-01/95-01/01

Urbroj: 56605-95-61

Zagreb, 2. listopada 1995.

Predsjednik

**dr. Krunislav Olujić**, v.r.

Uputa, NN 78/1995-1328
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)